酬楊遂
作者：王禹偁
朝代：宋

paragraphs: 楊君江左士，文律何飄飄。
人言未冠時，作賦凌洞簫。
甲科中南國，通籍趨東朝。
轗軻位不進，陶潜還折腰。
宰邑向蜀道，龿蒲忽興妖。
官小力不支，奔竄避槍刀。
朝廷責守土，黜入縣佐僚。
昨朝寫孤憤，遺我有客謠。
伊予亦左遷，諷之心無憀。
人生一世間，否泰安可逃。
姑問道何如，未必論卑高。
自古富貴者，撩亂如藜蒿。
德業苟無取，未死名已消。
豈期顔子淵，不朽在一瓢。
推此任窮達，其樂方陶陶。
達則爲鵾鵬，窮則爲鷦鷯。
垂天與巢林，識分皆逍遥。